Thelma Björg Björnsdóttir, sundkona, lauk í nótt keppni á Ólympíumóti fatlaðra í Tókýó þegar hún synti í undanrásum 400 metra skriðsunds .
Skriðsundið er ekki aðalgrein Thelmu en hún hefur lagt mesta áherslu á 100 metra bringusund þar sem hún endaði í 8. sæti fyrr á leikunum. Thelma synti 400 metrana í nótt á 6 mínútum og 31,67 sekúndum og varð sjöunda af sjö keppendum. Hún sagði í samtali við RÚV strax eftir sundið að hún væri tiltölulega ánægð með daginn en sundið hefði tekið mikið á og að hún hlakkaði til að komast upp á hótel í hvíld. Þetta er annað Ólympíumót Thelmu en hún keppti einnig í Ríó fyrir fimm árum síðan. Már Gunnarsson, lýkur keppni síðastur Íslendinga þegar hann syndir í undanrásum 100 metra flugsunds í nótt en leikunum lýkur formlega á sunnudag.
Dansararnir Alex Freyr Gunnarsson og Ekatarina Bond náðu þeim frábæra árangri um nýliðna helgi að komast á verðlaunapall í fullorðinsflokki á hinu ógnarsterka Blackpool móti á Englandi. Á Blackpool mótinu etja sterkustu danspör heims kappi og Bergrún Stefánsdóttir, formaður og framkvæmdarstjóri Dansíþróttasambands Íslands segir það gerast sjaldan, ef einhverntíman, að Íslendingar nái í verðlaun í fullorðinsflokki. Því sé ljóst að framtíðin er afar björt í íslenskum dansíþróttum.
Íslenska karlalandsliðið í knattspyrnu mætir Rúmeníu í undankeppni HM 2022 á Laugardalsvelli í kvöld. Leikurinn verður spilaður í skugga umræðu um ofbeldismenningu innan bæði landsliðsins og KSÍ. Síðast mættust Ísland og Rúmenía í október 2020, þá hafði Ísland betur 2-1 en einungis fimm leikmenn úr byrjunarliðinu frá því fyrir 11 mánuðum síðan eru í hópnum í dag. Leikurinn hefst klukkan 18:35 en upphitun hefst á RÚV klukkan 18:10 í kvöld.
Thelma Björg Björnsdóttir, sundkona, lauk keppni á Ólympíumóti fatlaðra í nótt. Már Gunnarsson keppir síðastur Íslendinganna, í flugsundi í nótt.